b'\n_START_ARTICLE_\nKest\xc3\xa4v\xc3\xa4n kehityksen tavoitteet\n_START_PARAGRAPH_\nKest\xc3\xa4v\xc3\xa4n kehityksen tavoitteet (engl. Sustainable Development Goals, SDG) ovat joukko tavoitteita, joiden tavoitteena on antaa suunta kansainv\xc3\xa4lisen kehityksen tulevaisuudelle. Niiden tavoitteena on tehd\xc3\xa4 maailmasta kaikille parempi paikka el\xc3\xa4\xc3\xa4. Kest\xc3\xa4v\xc3\xa4n kehityksen tavoitteita luotaessa on pyritty huomioimaan sek\xc3\xa4 ymp\xc3\xa4rist\xc3\xb6, ihmiset, ihmisoikeudet, alueelliset ja kulttuurilliset erot, talouden n\xc3\xa4k\xc3\xb6kulmat, ett\xc3\xa4 niiden sovellettavuus kaikkialle maailmaan. Tavoitteiden keski\xc3\xb6ss\xc3\xa4 on yhteisty\xc3\xb6 ja ihmisoikeuksien merkitys._NEWLINE_Kest\xc3\xa4v\xc3\xa4n kehityksen tavoitteet ovat Yhdistyneiden kansakuntien luomia ja edist\xc3\xa4mi\xc3\xa4 kest\xc3\xa4v\xc3\xa4n kehityksen maailmanlaajuisia tavoitteita. Vaikka YK on virallisesti tavoitteiden takana, vastuu niiden toteuttamisesta on kaikilla YK:n j\xc3\xa4senvaltioilla ja viime k\xc3\xa4dess\xc3\xa4 n\xc3\xa4iden valtioiden hallituksilla, kunnilla, yrityksiss\xc3\xa4, koulutuslaitoksilla, julkisilla palveluilla ja meill\xc3\xa4 kaikilla. _NEWLINE_Kest\xc3\xa4v\xc3\xa4n kehityksen tavoitteet korvasivat vuonna 2015 YK:n vuosituhattavoitteet. Isoimpana erona vuosituhattavoitteisiin nykyisill\xc3\xa4 kest\xc3\xa4v\xc3\xa4n kehityksen tavoitteilla on se, ett\xc3\xa4 n\xc3\xa4m\xc3\xa4 uudet tavoitteet koskettavat kaikkia YK:n j\xc3\xa4senvaltioita, eiv\xc3\xa4t vain kehitysmaita. Kest\xc3\xa4v\xc3\xa4n kehityksen tavoitteet on suunniteltu vuosille 2015\xe2\x80\x932030. Ohjelma sis\xc3\xa4lt\xc3\xa4\xc3\xa4 17 tavoitetta ja 169 tarkempaa kohdetta n\xc3\xa4it\xc3\xa4 tavoitteita varten. Tavoitteiden toteutumista seurataan YK:n tasolta ja lis\xc3\xa4ksi valtioilla on omia suunnitelmia ja seurantamenetelmi\xc3\xa4 tavoitteiden toteuttamiseen._NEWLINE_Luonnollisesti kehitystavoitteet ovat saaneet my\xc3\xb6s kriittist\xc3\xa4 palautetta. Erityisesti mielipiteit\xc3\xa4 ovat her\xc3\xa4tt\xc3\xa4neet tavoitteiden m\xc3\xa4\xc3\xa4r\xc3\xa4 ja selvien seurantaj\xc3\xa4rjestelmien puute. Lis\xc3\xa4ksi moni on kokenut, ett\xc3\xa4 tavoitteet eiv\xc3\xa4t ole tarpeeksi konkreettisia.\n_START_SECTION_\nTavoitteet\n_START_PARAGRAPH_\nVuoden 2015 elokuussa 193 maata sopi seuraavista 17 tavoitteesta: Tavoitteet voidaan ryhmitell\xc3\xa4 joko numeroj\xc3\xa4rjestyksess\xc3\xa4 tai jakaa viiteen eri kategoriaan, joita ovat rauha, yhteisty\xc3\xb6, ihmiset, planeetta ja hyvinvointi. YK:n materiaaleissa jokaiselle tavoitteelle on my\xc3\xb6s luotu useampi alatavoite, joita on yhteens\xc3\xa4 169 kappaletta. Alatavoitteista numeroilla merkityt tavoitteet ovat numeraalisesti mitattavia konkreettisia tavoitteita ja kirjaimella merkityt alatavoitteet enemm\xc3\xa4nkin ohjeita ja kehotuksia tavoitteisiin sitoutuneille maille.\n_START_SECTION_\nEi k\xc3\xb6yhyytt\xc3\xa4\n_START_PARAGRAPH_\nEnsimm\xc3\xa4isen tavoitteena on poistaa k\xc3\xb6yhyys maailmasta sen kaikissa muodoissa.\n_START_SECTION_\nEi n\xc3\xa4lk\xc3\xa4\xc3\xa4\n_START_PARAGRAPH_\nToisena tavoitteena on poistaa n\xc3\xa4lk\xc3\xa4 sek\xc3\xa4 saavuttaa ruokaturva kaikkialla maailmassa. Lis\xc3\xa4ksi tavoitteena on parantaa ravitsemusta ja tukea kest\xc3\xa4v\xc3\xa4\xc3\xa4 maataloutta.\n_START_SECTION_\nTerveytt\xc3\xa4 ja hyvinvointia\n_START_PARAGRAPH_\nKolmantena tavoitteena on taata kaiken ik\xc3\xa4sille ihmisille terveellinen el\xc3\xa4m\xc3\xa4 ja lis\xc3\xa4t\xc3\xa4 hyvinvointia.\n_START_SECTION_\nHyv\xc3\xa4 koulutus\n_START_PARAGRAPH_\nNelj\xc3\xa4nten\xc3\xa4 tavoitteena on taata avoin, tasa-arvoinen ja laadukas koulutus kaikilla ja tukea elinik\xc3\xa4isen oppimisen mahdollisuuksia.\n_START_SECTION_\nSukupuolten tasa-arvo\n_START_PARAGRAPH_\nViidenten\xc3\xa4 tavoitteena on vahvistaa naisten ja tytt\xc3\xb6jen oikeuksia ja mahdollisuuksia ja saavuttaa sukupuolten v\xc3\xa4linen tasa-arvo.\n_START_SECTION_\nPuhdas vesi ja sanitaatio\n_START_PARAGRAPH_\nKuudes tavoite on varmistaa kaikille puhtaan veden saanti, sanitaatio ja kest\xc3\xa4v\xc3\xa4 k\xc3\xa4ytt\xc3\xb6.\n_START_SECTION_\nEdullista ja puhdasta energiaa\n_START_PARAGRAPH_\nSeitsem\xc3\xa4nten\xc3\xa4 tavoitteena on varmistaa kaikille luotettava, edullinen, kest\xc3\xa4v\xc3\xa4 ja uudenaikainen energia.\n_START_SECTION_\nIhmisarvoista ty\xc3\xb6t\xc3\xa4 ja talouskasvua\n_START_PARAGRAPH_\nKahdeksantena tavoitteena on edist\xc3\xa4\xc3\xa4 kaikkia koskevaa kest\xc3\xa4v\xc3\xa4\xc3\xa4 talouskasvua. Lis\xc3\xa4ksi tavoitteena on tukea t\xc3\xa4ytt\xc3\xa4 ja tuottavaa ty\xc3\xb6llisyytt\xc3\xa4 ja asiallisia ty\xc3\xb6paikkoja.\n_START_SECTION_\nKest\xc3\xa4v\xc3\xa4\xc3\xa4 teollisuutta, innovaatioita ja infrastruktuureja\n_START_PARAGRAPH_\nYhdeks\xc3\xa4nten\xc3\xa4 tavoitteena on tukea kest\xc3\xa4v\xc3\xa4\xc3\xa4 infrastruktuureja ja edist\xc3\xa4\xc3\xa4 kest\xc3\xa4v\xc3\xa4\xc3\xa4 teollisuutta ja erilaisia innovaatioita.\n_START_SECTION_\nEriarvoisuuden v\xc3\xa4hent\xc3\xa4minen\n_START_PARAGRAPH_\nKymmenes tavoite on v\xc3\xa4hent\xc3\xa4\xc3\xa4 eriarvoisuutta sek\xc3\xa4 maiden sis\xc3\xa4ll\xc3\xa4, ett\xc3\xa4 niiden v\xc3\xa4lill\xc3\xa4.\n_START_SECTION_\nKest\xc3\xa4v\xc3\xa4t kaupungit ja yhteis\xc3\xb6t\n_START_PARAGRAPH_\nYhdestoista tavoite on taata kaikille turvallinen ja kest\xc3\xa4v\xc3\xa4 kaupunkiymp\xc3\xa4rist\xc3\xb6 ja asuinyhdyskunnat.\n_START_SECTION_\nVastuullista kuluttamista\n_START_PARAGRAPH_\nKahdestoista tavoite on taata erilaisten kulutus- ja tuontantotapojen kest\xc3\xa4vyys.\n_START_SECTION_\nIlmastotekoja\n_START_PARAGRAPH_\nKolmannentoista tavoitteen tarkoitus on varmistaa kiireellinen toiminta ilmastonmuutosta ja sen vaikutuksia vastaan.\n_START_SECTION_\nVedenalainen el\xc3\xa4m\xc3\xa4\n_START_PARAGRAPH_\nNelj\xc3\xa4stoista tavoite on s\xc3\xa4ilytt\xc3\xa4\xc3\xa4 maailman meret ja niiden tarjoamat luonnonvarat ja edist\xc3\xa4\xc3\xa4 niiden kest\xc3\xa4v\xc3\xa4\xc3\xa4 k\xc3\xa4ytt\xc3\xb6\xc3\xa4.\n_START_SECTION_\nMaanp\xc3\xa4\xc3\xa4llinen el\xc3\xa4m\xc3\xa4\n_START_PARAGRAPH_\nViidestoista tavoite on suojella maaekosysteemej\xc3\xa4, palauttaa niit\xc3\xa4 mahdollisuuksien mukaan ennalleen ja edist\xc3\xa4\xc3\xa4 niiden kest\xc3\xa4v\xc3\xa4\xc3\xa4 k\xc3\xa4ytt\xc3\xb6\xc3\xa4. Lis\xc3\xa4ksi tavoitteena on edist\xc3\xa4\xc3\xa4 erityisesti metsien kest\xc3\xa4v\xc3\xa4\xc3\xa4 k\xc3\xa4ytt\xc3\xb6\xc3\xa4, taistella aavikoitumista vastaan, pys\xc3\xa4ytt\xc3\xa4\xc3\xa4 maaper\xc3\xa4n k\xc3\xb6yhtyminen ja luonnon monimuotoisuuden h\xc3\xa4vi\xc3\xa4minen.\n_START_SECTION_\nRauhaa ja oikeudenmukaisuutta\n_START_PARAGRAPH_\nKuudestoista tavoite on edist\xc3\xa4\xc3\xa4 yhteiskuntia, joissa on rauha. Lis\xc3\xa4ksi tavoitteena on taata kaikille p\xc3\xa4\xc3\xa4sy oikeuspalveluiden piiriin ja rakentaa erilaisia tehokkaita ja vastuullisia instituutioita kaikilla tasoilla.\n_START_SECTION_\nYhteisty\xc3\xb6 ja kumppanuus\n_START_PARAGRAPH_\nViimeisen\xc3\xa4 tavoitteena on tukea vahvemmin kest\xc3\xa4v\xc3\xa4n kehityksen toimeenpanoa ja maailmanlaajuista kumppanuutta.\n_START_SECTION_\nKest\xc3\xa4v\xc3\xa4n kehityksen tavoitteiden toteuttaminen Suomessa\n_START_PARAGRAPH_\nSuomen hallitus hyv\xc3\xa4ksyi kev\xc3\xa4\xc3\xa4ll\xc3\xa4 2017 Agenda 2030\xc2\xa0-toimeenpanosuunnitelman, jonka tavoitteena on edist\xc3\xa4\xc3\xa4 kest\xc3\xa4v\xc3\xa4n kehityksen tavoitteiden toteutumista Suomessa. Suunnitelman painopisteen\xc3\xa4 on luoda Suomesta hiilineutraali ja resurssiviisas valtio ja painottaa Suomea yhdenvertaisuuden, osaamisen ja tasa-arvon esimerkkimaana. Suomi oli yksi ensimm\xc3\xa4isist\xc3\xa4 maista, jotka julkaisivat virallisen suunnitelman kest\xc3\xa4v\xc3\xa4n kehityksen tavoitteiden toteutumiseksi._NEWLINE_Lis\xc3\xa4ksi Suomi tukee voimakkaasti kest\xc3\xa4v\xc3\xa4n kehityksen tavoitteiden toteutumista muualla maailmassa. Suomen kehityspolitiikan painopistealueet ja kehitysyhteisty\xc3\xb6suunnitelmat ovat linjassa kest\xc3\xa4v\xc3\xa4n kehityksen tavoitteiden kanssa. Suomen kehitysyhteisty\xc3\xb6ss\xc3\xa4 painottuvat erityisesti naisten aseman ja oikeuksien parantaminen ja demokratian ja hyv\xc3\xa4n hallinnon edist\xc3\xa4minen. Lis\xc3\xa4ksi Suomi on keskittynyt kansainv\xc3\xa4lisen ilmastopolitiikan edist\xc3\xa4miseen._NEWLINE_My\xc3\xb6s Suomessa toimivan AIESEC-j\xc3\xa4rjest\xc3\xb6n tarjoamat kansainv\xc3\xa4liset vapaaehtoisprojektit on suunniteltu vaikuttamaan yhteen tai useampaan YK:n kest\xc3\xa4v\xc3\xa4n kehityksen tavoitteista.'